DA Den Europæiske Unions Tidende C 306/1

KOMMISSIONENS UDTALELSE

af 27. november 2008

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som de ungarske myndigheder har vedtaget angående en elektrisk høvl af mærket STRAUS AUSTRIA MD-2007-141

(EØS-relevant tekst)

(2008/C 306/01)

1. De ungarske myndigheders anmeldelse

I henhold til artikel 2, stk. 1, i direktiv 98/37/EF om indbyrdes tilnærmelse af medlemsstaternes lovgivning om maskiner skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning, og som anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 4. september 2007 underrettede de ungarske myndigheder Kommissionen om en foranstaltning, der forbyder markedsføring af en håndholdt bærbar elektrisk høvl af mærket STRAUS AUSTRIA, model ST/PL 821-902. Maskinen produceres af Jiangsu Jinding Electric Tools Group Co. Ltd, Huangli Town, Changzhou, Jiangsu, 213151, Kina, og distribueres af Superline Hungary Kft., H-1162 Budapest, Csömöri út 269, og Dimension Europe Kft., H-1173 Budapest, Újlak u. 21. 5. em. 50.

Europa-Kommissionen modtog følgende dokumenter:

— attest nr. AM50046679 0001 af 29. juli 2004 og attest nr. S 50045577 af 29. juli 2004 udstedt af TÜV Rheinland Product Safety GmbH, Am Grauen Stein, D-51105, Köln, for en elektrisk høvl af model DB-82X2A vedrørende tildeling af »GS«-mærket

— erklæring udstedt af Jiangsu Jinging Electric Tools, Kina, af 30. august 2006 om, at den elektriske høvl af model DB-82X2A ækvivalerer med den elektriske høvl af model ST/PL 821-902, der er omfattet af den ungarske foranstaltning

— EF-overensstemmelseserklæring udstedt af Superline Hungary Kft. den 5. juli 2006 med reference til attest nr. S 50045677.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen finder, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger for så vidt angår de pågældende maskiner i overensstemmelse med deres forpligtelser i henhold til artikel 2, stk. 1.

2. De ungarske myndigheders begrundelse

De ungarske myndigheder traf foranstaltningen med den begrundelse, at den elektriske høvl ikke var i overensstemmelse med nedenstående væsentlige sundheds- og sikkerhedskrav i bilag I til direktiv 98/37/EF (med henvisning til specifikationerne i de europæiske harmoniserede standarder EN 60745-1:2003 — »Elektrisk motordrevet håndværktøj — Sikkerhed — Del 1: Almindelige bestemmelser« og EN 60745-2-14 — »Elektrisk motordrevet håndværktøj — Sikkerhed — Del 2-14: Særlige bestemmelser for høvle«, som der henvises til i EF-overensstemmelseserklæringen):

1.5.1. Risici, der skyldes elektrisk energi

Utilstrækkeligt forstærket isolering: der opstod tilbageslag mellem tilgængelige metaldele og strømførende dele på et spændingsniveau under den foreskrevne tærskel, hvilket indebærer risiko for elektrisk stød.

1.5.6. Brandfare

Under varmeprøven gik der ild i maskinen; den udsendte røg og flammer og gik derefter i stå.

1.7.3. Mærkning

Høvlens identifikationsmærke, fabrikantens navn og adresse og produktionsåret var ikke angivet på maskinen.

1.7.4. Brugsanvisning

Brugsanvisningen indeholdt ikke fabrikantens navn og adresse, og der manglede adskillige instrukser vedrørende sikker betjening af maskinen, såsom regler for sikker omgang med elektriske apparater.

3. Kommissionens udtalelse

Kommissionen anmodede den 15. november 2007 pr. brev Jiangsu Jinding Electric Tools Group Co., Superline Hungary Kft. — som underskrev EF-overensstemmelseserklæringen — og Dimension Europe Kft. om at fremsende deres bemærkninger til de ungarske myndigheders foranstaltning.

Den 15. november 2007 henvendte Kommissionen sig også skriftligt til TÜV Rheinland, Köln, som havde udstedt overensstemmelseserklæring nr. AM 50046679 0001 for en elektrisk høvl af model DB-82X2A, som hævdedes at ækvivalere med den elektriske høvl af model ST/PL 821-902, der var omfattet af den ungarske foranstaltning.

Den 3. december 2007 bekræftede TÜV Rheinland, at de havde udstedt overensstemmelseserklæring for den elektriske høvl af model DB-82X2A og anførte, at attesten kun var gyldig til marts 2007. De kunne ikke bekræfte, at den elektriske høvl af mærket ST PL, model ST/PL 821-902, ækvivalerede med den elektriske høvl af model DB-82X2A, og anførte, at de ikke havde prøvet eller certificeret model BT/PL 821-902.

Den 6. december 2007 svarede Jiangsu Jinding Electric Tools Group Co., at deres elektriske høvl og den høvl, der var omfattet af den ungarske foranstaltning, ikke var identiske, og at den høvl, der var omfattet af den ungarske foranstaltning, ikke var fremstillet af gruppen. Jiangsu Jinding Electric Tools Group Co. anførte, at de overvejede at tage retlige skridt over for dem, der havde misbrugt deres navn.

På baggrund af den foreliggende dokumentation og de bemærkninger, de berørte parter har fremsat, finder Kommissionen, at de ungarske myndigheder har påvist, at den maskine, som er genstand for forbuddet, ikke er i overensstemmelse med ovennævnte væsentlige sundheds- og sikkerhedskrav. Maskinens manglende overensstemmelse er til alvorlig fare for brugerens sikkerhed.

Efter at have fulgt den foreskrevne procedure er Kommissionen således af den opfattelse, at de ungarske myndigheders foranstaltning er berettiget.